
                                                                               la Hotărârea Consiliului Local 

                                                                                         nr.108/16.04.2007

                                                                                PREŞEDINTE DE ŞEDINŢĂ,

                                                                                            Adrian Oghină

Nr.646/13.04.2007
REGULAMENTUL DE ORGANIZARE SI FUNCŢIONARE A SERVICIULUI PUBLIC DE SALUBRIZARE A 
SECTORULUI 1 AL MUNICIPIULUI BUCUREŞTI
Capitolul I

ACTE NORMATIVE DE REFERINTA

Art. 1. - Prezentul Regulament de organizare si funcţionare a serviciului public de salubrizare a Sectorului 1 al Municipiului Bucureşti, denumit in ceea ce urmeaza regulament, a fost elaborat având în vedere prevederile Legii serviciilor comunitare de utilităţi publice nr. 51/2006, ale Hotararii Guvernului nr. 433/2004 pentru aprobarea Regulamentului-cadru de organizare şi funcţionare a serviciilor publice de salubrizare, ale Hotararii Guvernului 128/2002 privind incinerarea deseurilor, cu modificarile si completarile ulterioare, ale Hotararii Guvernului nr 349/2005 privind depozitarea deseurilor, cu modificarile si completarile ulterioare, ale Hotararii Guvernului nr. 166/2004, pentru aprobarea proiectului "Dezvoltarea sistemului de colectare a deşeurilor de ambalaje PET postconsum în vederea reciclării", cu modificarile si completarile ulterioare, ale Ordonantei de Urgenta a Guvernului nr. 16/2001 privind gestionarea deseurilor industriale reciclabile, republicata, cu modificarile si completarile ulterioare, ale Ordonantei Guvernului nr. 87/2001 privind serviciile publice de salubrizare a localităţilor, cu modificarile si completarile ulterioare, ale Hotararii Consiliului General al Municipiului Bucuresti nr. 6/2001 privind preluarea activitatii de salubrizare in Municipiul Bucuresti de catre consiliile locale ale sectoarelor si ale Hotararii Consiliului Local al Sectorului 1 nr. 37/2007 privind concesionarea serviciilor de salubritate de pe raza administrativ-teritorială a sectorului 1 al municipiului Bucureşti;

Capitolul II
DISPOZIŢII GENERALE 
  Art. 2. - (1) Prevederile prezentului regulament se aplică serviciului public de salubrizare a Sectorului 1 al Municipiului Bucuresti. 

   (2) Prezentul regulament stabileşte cadrul juridic privind organizarea şi funcţionarea serviciului public de salubrizare in Sectorul 1 al Municipiului Bucuresti, definind modalităţile şi condiţiile-cadru ce trebuie îndeplinite pentru asigurarea serviciilor de salubrizare, precum şi relaţiile dintre operatorii şi utilizatorii acestor servicii. 

   (3) Prevederile regulamentului se aplică la proiectarea, executarea, recepţionarea, exploatarea şi întreţinerea instalaţiilor şi echipamentelor din sistemul public de salubrizare, cu urmărirea tuturor cerinţelor legale specifice în vigoare. 

  (4) Operatorii serviciilor de salubrizare, indiferent de forma de proprietate şi de modul în care este organizată gestiunea serviciilor de salubrizare, se vor conforma prevederilor prezentului regulament. 

  (5) Condiţiile tehnice şi indicatorii de performanţă prevăzuţi în prezentul regulament au caracter minimal, Consiliul Local al Sectorului 1 al Municipiului Bucuresti putand aproba şi alţi indicatori de performanţă sau condiţii tehnice pentru serviciile de salubrizare, pe baza unor studii de specialitate. 

   (6) Nu fac obiectul prezentului regulament serviciile de colectare, transport şi neutralizare a deşeurilor toxice şi/sau periculoase. 

   Art. 3. - Noţiunile specifice, utilizate în prezentul regulament definesc după cum urmează: 

   3.1. acord – act administrativ eliberat de catre Direcţia Utilitati Publice din cadrul Primăriei Sectorului 1 Bucureşti, pentru colectarea si transportul deşeurilor provenite din activitati proprii.

   3.2. autorizaţie de lucru – act administrativ eliberat de catre Primarul General al Municipiului Bucureşti pentru autorizarea prestatorilor de salubritate.

   3.3. autoritate competentă - Autoritatea Naţională de Reglementare pentru Serviciile Publice de Gospodărie Comunală - A.N.R.S.C.; 

   3.4. compost - produs rezultat dintr-un proces de fermentare aerobă şi/sau anaerobă, prin descompunere microbiană a componentei organice din deşeurile supuse compostării; 

   3.5. colectare - strângerea, sortarea şi/sau regruparea, depozitarea temporară a deşeurilor în vederea transportului lor; 

   3.6. colectare selectivă - colectarea deşeurilor de diferite categorii la sursa de producere, separat pe tipuri de materiale, în saci de plastic, europubele, eurocontainere compartimentate; 

   3.7. contract-cadru - reglementare cu caracter normativ, care stabileşte condiţiile minimale pentru relaţiile comerciale dintre operator şi utilizator; 

   3.8. curăţarea zăpezii/gheţii - operaţiunea de îndepărtare a stratului de zăpadă sau de gheaţă depus pe suprafaţa carosabilă sau pietonală, în scopul asigurării deplasării vehiculelor sau pietonilor în condiţii de siguranţă; 

   3.9. curăţarea rigolelor - operaţiunea de îndepărtare manuală sau mecanizată a depunerilor de noroi, nisip şi praf de pe o porţiune de 0,75 m de la bordură spre axul medial al străzii, urmată de măturare şi/sau stropire; 

   3.10. depozit - amplasament pentru eliminarea finală a deşeurilor, prin depozitare pe sol sau în subteran; 

   3.11. depozit ecologic - depozit de deşeuri amplasat, proiectat, construit, operat şi monitorizat conform cerinţelor directivelor Uniunii Europene; 

   3.12. deşeuri agricole - gunoiul de grajd, dejecţiile animaliere, reziduurile de la abatoare şi din industria cărnii, provenite din unităţile agricole, zootehnice sau din gospodării ale populaţiei; 

   3.13. deşeuri din construcţii - deşeuri provenite din demolarea sau construirea de obiective industriale ori civile care nu sunt încadrate ca deşeuri periculoase în Lista Europeană a Deşeurilor, conform Hotărârii Guvernului nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase, cu completarile ulterioare; 

   3.14. deşeuri industriale - deşeuri provenite din desfăşurarea proceselor tehnologice; 

   3.15. deşeuri municipale - deşeuri menajere şi alte deşeuri care, prin natură sau compoziţie, sunt similare cu deşeurile menajere şi care sunt generate pe raza localităţilor; 

   3.16. deşeuri periculoase - deşeuri toxice, inflamabile, explozive, infecţioase, corosive, radioactive sau de altă natură, care, introduse sau menţinute în mediu, pot dăuna plantelor, animalelor sau omului; 

   3.17. deşeuri rezultate din activităţi medicale - toate deşeurile, periculoase sau nepericuloase, care se produc în unităţile sanitare; 

   3.18. deşeuri similare cu deşeurile municipale - deşeuri provenite de la mica sau marea industrie, din comerţ, din sectorul public sau administrativ, care prezintă compoziţie şi proprietăţi similare cu deşeurile municipale şi care pot fi transportate, prelucrate şi depozitate împreună cu acestea; 

   3.19. deşeuri solide - componente rezultate din activităţile menajere sau industriale, care nu mai au valoare de întrebuinţare sau nu mai fac folosinţă utilizatorului şi care sunt precolectate de către acesta pentru a fi predate operatorului de salubrizare; 

   3.20. deşeuri stradale - deşeuri specifice căilor de circulaţie publică, provenite din activitatea cotidiană a populaţiei, de la spaţiile verzi, de la animale, din depunerea de substanţe solide provenite din atmosferă; 

   3.21. deşeuri voluminoase - deşeuri solide de diferite provenienţe, care, datorită dimensiunilor lor, nu pot fi preluate cu sistemele obişnuite de colectare, ci necesită o tratare diferenţiată faţă de acestea, din punct de vedere al preluării şi transportului; 

   3.22. gestionarea deşeurilor - colectarea, transportul, valorificarea şi eliminarea deşeurilor, inclusiv supravegherea zonelor de depozitare după închiderea acestora; 

   3.23. incinerare - operaţia de tratare termică a deşeurilor cu sau fără recuperare de căldură, realizată în instalaţii care respectă legislaţia în vigoare privind incinerarea deşeurilor; 

  3.24. instalaţie de incinerare - orice unitate tehnică staţionară sau mobilă şi echipamentul destinat tratamentului termic al deşeurilor, cu sau fără recuperarea căldurii de ardere rezultate; 

   3.25. indicatori de performanţă - parametrii ai serviciului de salubrizare, realizaţi de operatorii de servicii, pentru care se stabilesc niveluri minime de calitate, urmăriţi la nivelul operatorului titular al licenţei de operare; 

   3.26. licenţă - act tehnic şi juridic emis de autoritatea competentă, prin care se acordă permisiunea unei persoane juridice, română sau străină, de prestare a serviciului de salubrizare; 

   3.27. măturatul - activitatea de salubrizare a localităţilor, care, prin aplicarea unor procedee manuale sau mecanice, realizează un grad bine determinat de curăţare a suprafeţelor de circulaţie, de odihnă sau de agrement a aşezărilor urbane ori rurale; 

   3.28. operator - persoană juridică titulară a unei licenţe de operare emise de A.N.R.S.C., care este învestită cu atribuţii şi responsabilităţi în prestarea autorizată a uneia sau mai multor activităţi din domeniul serviciului de salubrizare; 

   3.29. periatul zăpezii - operaţiunea de îndepărtare a întregului strat de zăpadă de pe arterele de circulaţie; 

   3.30. pluguit - operaţiunea de îndepărtare a zăpezii cu ajutorul plugurilor montate la autovehicule, care se poate executa simultan cu periatul zăpezii; 

   3.31. precolectare - activitate a utilizatorului de strângere şi depozitare temporară a deşeurilor municipale sau a deşeurilor solide asimilabile cu deşeurile municipale în europubele, eurocontainere ori puncte gospodăreşti amplasate, de regulă, în spaţii special amenajate; 

   3.32. preselectare - activitate de selectare prealabilă a deşeurilor la sursa de producere, pe tipuri de materiale; 

   3.33. razuitul rigolelor consta in indepartarea cu ajutorul lopetilor si a periilor a noroiului, nisipului, prafului sau resturilor organice aglomerate pe o portiune de cca.50 cm pe carosabil langa bordura, sau din zonele unde a stagnat apa si s-a depus mal si nisip. Materialele rezultate se precolecteaza in saci sau europubele. Evacuarea lor se face in aceeasi zi in care se efectueaza operatiunea de razuire, fiind interzisa depozitarea lor pe trotuare, carosabil sau spatii verzi. Operatiunea se executa ori de cate ori este nevoie si este urmata de operatiuni de maturat mecanizat sau manual.

3.34. reciclare - operaţiunea de prelucrare într-un proces de producţie a deşeurilor, pentru scopul original sau pentru alte scopuri; 

3.35. salubrizare - totalitatea operaţiunilor şi activităţilor necesare pentru păstrarea unui aspect salubru al localităţilor; 

 3.36. sistem public de salubrizare - ansamblul instalaţiilor tehnologice, echipamentelor funcţionale şi dotărilor specifice, construcţiilor şi terenurilor aferente prin care se realizează serviciul de salubrizare; 

 3.37. sortare - activitatea de separare pe sortimente şi depozitare temporară a deşeurilor reciclabile în vederea transportării lor la agenţi economici specializaţi; 

  3.38. spălat străzile - activitatea de salubrizare care se execută manual sau mecanizat cu instalaţii speciale, folosindu-se apa, cu sau fără soluţii speciale; 

  3.39. stropit străzile - activitatea de salubrizare, care constă în dispersarea apei pe suprafeţele de circulaţie, indiferent de natura îmbrăcămintei acestora, spaţii de odihnă şi de agrement, manual sau mecanizat, cu ajutorul unor instalaţii specializate, în scopul creării unui microclimat favorabil îmbunătăţirii stării igienice a localităţilor şi evitării formării prafului; 

  3.40. tratare - totalitatea operaţiunilor fizice, chimice sau biologice utilizate pentru schimbarea caracteristicilor deşeurilor, în scopul reducerii volumului sau a caracterului periculos al acestora, facilitând manipularea ori valorificarea lor; 

  3.41. tobogan - jgheab sau tubulatură folosită drept mijloc de transport prin alunecare al deşeurilor; 

  3.42. utilizator - persoană fizică sau juridică beneficiară a serviciilor de salubrizare prestate de operator; 

  3.43. aliniament stradal - zonă ce mărgineşte o arteră rutieră; 

  3.44. bon de lucru - actul doveditor al executării unei activităţi ce revine ca obligaţie operatorului şi prin care se atestă cantitatea şi calitatea serviciului prestat, pentru activităţile care nu sunt deja reglementate prin alte acte normative; 

   3.45. canal tehnologic - lucrare tehnică executată pentru adăpostirea conductelor reţelelor publice; 

  3.46. canal vizitabil - segment de canal care poate fi inspectat din interior pe întreaga lungime; 

   3.47. deratizare - activitatea de stârpire a şoarecilor şi şobolanilor prin otrăvire cu substanţe chimice sau prin culturi microbiene; 

   3.48. dezinfecţie - activitatea de distrugere a germenilor patogeni cu substanţe specifice, în scopul eliminării surselor de contaminare; 

   3.49. dezinsecţie - activitatea de combatere a insectelor în stadiul de larvă sau adult cu substanţe chimice specifice; 

   3.50. dispozitiv de lucru - spaţiu utilizat pentru amplasarea şi/sau aplicarea momelilor toxice, în vederea constituirii posturilor de hrănire a dăunătorilor; 

   3.51. gură de vizitare - lucrare tehnică aparţinând unei construcţii-anexă, prin care se pot inspecta punctele caracteristice ale reţelelor sistemelor publice de alimentare cu apă, de canalizare şi de termoficare; 

   3.52. gură de scurgere - componentă tehnică-constructivă a sistemului de canalizare prin care se asigură evacuarea apelor meteorice; 

  3.53. persoană de contact - persoană desemnată pentru a asista şi a recepţiona cantitatea şi calitatea lucrărilor prestate de operator; 

   3.54. post de hrănire - amplasament situat pe rutele intens circulate de şobolani, ce permite accesul facil al acestora la momeli; un post de hrănire poate fi o staţie de intoxicare cu momeli, momeli amplasate pe chese, momeli ancorate cu sârmă; 

   3.55. reaplicare - tratament suplimentar la obiectivele la care tratamentul iniţial nu a dat rezultatele scontate; 

   3.56. reprelucrare - remedierea unui tratament, la un anumit obiectiv, dovedit în urma unui control de calitate ca fiind neconform cu documentaţia de aplicare; 

   3.57. reţetă - ansamblu de specificaţii - sortimente, cantităţi, concentraţiile soluţiilor - care descriu materialele utilizate pentru o anumită operaţiune - deratizare, dezinfecţie sau dezinsecţie - şi un anumit tip de obiectiv; 

   3.58. subsol - totalitatea suprafeţelor aparţinând unei clădiri, aflate sub nivelul cotei zero a terenului; 

   3.59. suprafaţa construită - suprafaţa pe care se află amplasate construcţii. 

Capitolul III
     PRINCIPII ŞI CONDIŢII DE FUNCŢIONARE A SERVICIULUI DE SALUBRIZARE
  Art. 4. - Serviciul de salubrizare constituie parte componentă a serviciilor comunitare de utilitati publice şi are ca obiectiv primordial protecţia sănătăţii oamenilor şi a mediului împotriva efectelor dăunătoare generate de colectarea, transportul, tratarea, reciclarea şi/sau depozitarea deşeurilor urbane. Serviciul de salubrizare a Sectorului 1 al Municipiului Bucuresti este organizat şi funcţionează pe baza următoarelor principii: 

  a) protecţia sănătăţii publice; 

  b) autonomia locală şi descentralizarea; 

   c) responsabilitatea faţă de cetăţeni; 

   d) conservarea şi protecţia mediului înconjurător; 

   e) calitate şi continuitate; 

   f) tarife echitabile şi accesibile tuturor utilizatorilor; 

   g) nediscriminarea şi egalitatea tuturor utilizatorilor; 

   h) transparenţă, consultarea şi antrenarea în decizii a cetăţenilor; 

   i) administrarea corectă şi eficientă a bunurilor din proprietatea publică şi a fondurilor publice; 

   j) securitatea serviciului; 

   k) dezvoltarea durabilă. 

   Art. 5. - (1) Serviciul de salubrizare trebuie să îndeplinească, la nivelul utilizatorilor, indicatorii de performanţă aprobaţi de consiliile locale şi care vor fi prevăzuţi în regulamentele proprii de organizare şi funcţionare a serviciilor de salubrizare, pentru serviciile aflate în administrarea directă, sau în contractele de delegare ori de concesiune, pentru serviciile încredinţate spre administrare agenţilor economici, conform indicatorilor de performanţă din contractul-cadru. 

   (2) Indicatorii de performanţă ai serviciilor de salubrizare se aprobă de catre Consiliul Local al Sectorului 1. 

   (3) Propunerile de indicatori de performanţă ai serviciilor de salubrizare, rezultate din studiul efectuat în acest scop, vor fi supuse dezbaterii publice înainte de aprobarea lor. 

   Art. 6. - Serviciul de salubrizare la nivelul Sectorului 1 al Municipiului Bucuresti cuprinde următoarele activităţi: 

   a) precolectarea, colectarea, transportul şi depozitarea deşeurilor solide, cu excepţia celor toxice, periculoase sau cu regim special; 

   b) înfiinţarea şi administrarea depozitelor ecologice de deşeuri; 

   c) măturatul şi spălatul căilor publice; 

   d) curăţarea şi transportul zăpezii de pe căile publice şi menţinerea în stare de funcţiune a acestora pe timp de polei, îngheţ sau de ninsoare; 

   e) preselectarea, organizarea reciclării deşeurilor şi valorificarea deşeurilor refolosibile; 

   Art. 7. - Serviciul de salubrizare se organizează pentru satisfacerea nevoilor populaţiei, ale instituţiilor publice şi ale agenţilor economici. 

   Art. 8. - Serviciul de salubrizare va asigura: 

   a) îmbunătăţirea condiţiilor de viaţă ale cetăţenilor; 

   b) promovarea calităţii şi eficienţei activităţilor de salubrizare; 

   c) dezvoltarea durabilă a serviciilor; 

   d) protecţia mediului înconjurător. 

Capitolul IV
  ORGANIZAREA ŞI FUNCŢIONAREA SERVICIULUI DE SALUBRIZARE A SECTORULUI 1 AL MUNICIPIULUI BUCURESTI

     Secţiunea I
         GESTIUNEA SERVICIILOR DE SALUBRIZARE
  Art. 9. - Organizarea, reglementarea, conducerea, gestionarea, coordonarea, monitorizarea şi controlul funcţionării Serviciului de salubrizare intră în atribuţiile Consiliului Local al Sectorului 1 şi ale A.N.R.S.C., conform competenţelor şi atribuţiilor stabilite de legislaţia în vigoare pentru fiecare autoritate. 

  Art. 10. - Pentru asigurarea dezvoltării durabile în domeniul salubrizării, Consiliul Local al Sectorului 1 stabileste strategia de dezvoltare şi funcţionare pe termen mediu şi lung a serviciilor de salubrizare, ţinând seama de documentaţiile de urbanism şi de programele de dezvoltare economico-socială a subunităţii administrativ teritoriale, de strategia şi de planul naţional de gestionare a deşeurilor şi a planului de strategie a României în acest domeniu. 

   Art. 11. - Relaţiile dintre operatorii serviciilor de salubrizare şi utilizatorii acestor servicii se desfăşoară pe baze contractuale. 

   Art. 12. - (1) Gestiunea serviciilor de salubrizare se realizează în următoarele modalităţi: 

   a) gestiune directă; 

   b) gestiune indirectă sau gestiune delegată. 

   (2) Alegerea formei de gestiune a serviciilor de salubrizare se face prin hotărâre a consiliilor locale, in cazul de fata prin Hotarare a Consiliului Local al Sectorului 1. 

   Art. 13. - Delegarea gestiunii serviciilor de salubrizare se efectuează în condiţiile prevăzute de Ordonanţa Guvernului nr. 87/2001 privind serviciile publice de salubrizare a localitatilor, cu modificarile si completarile ulterioare si ale Regulamentului-cadru de delegare a getsiunii serviciilor publice de salubrizare a localitatilor, aprobat prin Hotararea Guvernului nr. 346/2004. 

   Art. 14. - (1) În contractele de delegare sau de concesiune vor fi stabiliţi indicatori de performanţă privind eficienţa şi calitatea serviciilor prestate. 

   (2) Operatorii care intenţionează să participe la licitaţii pentru obţinerea contractelor de delegare a gestiunii serviciului de salubrizare trebuie să facă dovada experienţei tehnice şi manageriale în gestiunea unor sisteme similare, a bonităţii şi capabilităţii financiare - garanţii materiale, garanţii bancare în conturi de depuneri, situaţia financiară a societăţii - de a răspunde la cerinţele specifice prevăzute în caietele de sarcini aprobate de consiliile locale, iar persoanele fizice care au calitatea de administrator al operatorilor nu trebuie să aibă cazier judiciar. 

Secţiunea a II-a
  OPERATORII SERVICIILOR DE SALUBRIZARE
Art. 15. - (1) Pot fi operatori ai serviciilor de salubrizare, societăţile comerciale autorizate să presteze servicii de salubrizare, prestare care se va efectua cu respectarea prevederilor Legii serviciilor comunitare de utilitati publice nr. 51/2006, a Ordonanţei Guvernului nr. 87/2001 privind serviciile publice de salubrizare a localităţilor, cu modificarile si completarile ulterioare. 

 (2) Operatorii serviciilor de salubrizare beneficiază de acelaşi regim juridic, indiferent de forma de organizare sau de proprietate. 

 Art. 16. - (1) Operatorii serviciilor de salubrizare îşi pot desfăşura activitatea, pe baze contractuale, şi în alte localităţi decât localitatea în care îşi au sediul. 

(2) Operatorii care prestează mai multe tipuri de servicii de utilitati publice vor ţine evidenţe distincte pentru fiecare activitate, având contabilitate separată pentru fiecare tip de serviciu şi localitate de operare. 

 Art. 17. - (1) Operatorii serviciilor de salubrizare vor fi licenţiaţi de către A.N.R.S.C. 

   (2) În prestarea serviciilor de salubrizare, operatorii vor realiza şi vor respecta următoarele cerinţe: 

   a) elaborarea prognozei pe termen scurt, mediu şi lung în domeniul specific de activitate; 

   b) elaborarea bugetului de venituri şi cheltuieli; 

   c) planificarea investiţiilor de infrastructură conform actelor normative în vigoare; 

   d) anticiparea problemelor potenţiale şi soluţiilor de rezolvare a acestora; 

   e) elaborarea planului de afaceri şi a planului operaţional. 

   (3) Operatorii serviciilor de salubrizare vor acţiona pentru implicarea deţinătorilor de deşeuri în gestionarea eficientă a acestora şi transformarea treptată a deţinătorilor de deşeuri în "operatori activi de mediu", cel puţin la nivelul habitatului propriu. În acest sens operatorii vor asigura toate condiţiile materiale pentru realizarea precolectării selective, în paralel cu conştientizarea utilizatorilor asupra tratării cu responsabilitate a problemei deşeurilor, conform legislaţiei în vigoare. Consiliul Local al Sectorului 1 se va implica în înfiinţarea sistemelor de precolectare şi colectare selectivă a deşeurilor menajere de la populaţie. 

Secţiunea a III-a
  UTILIZATORII SERVICIILOR DE SALUBRIZARE
   Art. 18. - (1) Utilizator al serviciilor de salubrizare poate fi orice persoană fizică sau juridică, care beneficiază pe bază de contract de serviciile operatorului. 

   (2) Principalele categorii de utilizatori sunt: 

   a) casnici: persoane fizice sau asociaţii de proprietari/locatari; 

   b) agenţi economici; 

   c) instituţii publice. 

   Art. 19. - (1) Dreptul de acces la serviciile de salubrizare şi de utilizare a acestora este garantat tuturor utilizatorilor. 

   (2) Utilizatorii au drept de acces fără discriminare la informaţiile publice cu privire la serviciile de salubrizare. 

   Capitolul V

  SERVICIILE DE SALUBRIZARE ŞI CONDIŢIILE DE FUNCŢIONARE

Secţiunea I
  GESTIUNEA DEŞEURILOR SOLIDE
   Art. 20. - (1) Obiectivele serviciilor de salubrizare în domeniul gestiunii deşeurilor sunt: 

   a) protejarea sănătăţii populaţiei; 

   b) protecţia mediului înconjurător; 

   c) menţinerea curăţeniei şi crearea unei estetici corespunzătoare a sectorului; 

   d) conservarea resurselor naturale prin intermediul politicilor de reducere a deşeurilor şi de reciclare a acestora. 

   (2) Gospodărirea integrată a deşeurilor se realizează prin intermediul colectării, tratării, neutralizării, eliminării şi depozitării corespunzătoare a deşeurilor. 

   (3) Scopurile acestui sistem de gospodărire a deşeurilor, care pleacă de la ideea diminuării cantitative a deşeurilor, sunt: 

  a) scăderea costurilor de colectare, transport şi depozitare; 

  b) conservarea şi protejarea resurselor naturale; 

  c) eliminarea materialelor periculoase din volumul total de deşeuri. 

  Art. 21. - (1) Persoanele fizice şi juridice, producătoare de deşeuri municipale, îşi organizează activitatea de precolectare potrivit specificului locului de producere a deşeurilor, în condiţii salubre, în spaţii special amenajate şi prin sistemele propuse şi asigurate de operatorul de zonă care organizează activitatea de colectare a deşeurilor de acest tip. 

  (2) Colectarea deşeurilor municipale se face numai în recipiente închise cu capac tip europubelă, eurocontainer sau saci de plastic, conform cerinţelor şi specificului localităţii. Fracţiunea umedă a deşeurilor municipale va fi colectată în saci de plastic şi depusă în recipiente speciale destinate acestui scop. 

  (3) Persoanele fizice şi asociaţiile de proprietari/locatari vor fi dotate cu recipiente de precolectare de către operatorul de zonă pe bază de contract. 

  (4) Agenţii economici şi instituţiile publice vor colecta deşeurile municipale în recipiente de precolectare închiriate sau cumpărate de la operatorul de zonă. 

   Art. 22. - (1) Punctele de colectare vor fi dotate de către operatorul de zonă cu recipiente având capacitatea de înmagazinare corelată cu numărul de utilizatori arondaţi şi cu ritmicitatea de ridicare rezultată din prevederile art. 23 alin. (2) din prezentul regulament, asigurând condiţii de acces uşor pentru autovehiculele destinate colectării. 

   (2) Menţinerea în stare salubră, ventilarea, deratizarea, dezinfecţia şi dezinsecţia punctelor de colectare revin persoanelor fizice şi/sau juridice în a căror folosinţă se află sau utilizatorului, în cazul când acestea sunt amplasate pe domeniul public. 

   (3) La locuinţele individuale, precolectarea se va face în recipiente tip europubelă, saci de plastic sau alte mijloace care prezintă un grad de siguranţă ridicat din punct de vedere sanitar şi al protecţiei mediului. 

   (4) Pentru grupuri de locuinţe individuale şi condominii, care nu sunt prevăzute cu tobogan pentru evacuarea deşeurilor, se prevăd spaţii speciale de colectare exterioare, realizate astfel încât să permită amplasarea numărului necesar de recipiente tip europubelă sau eurocontainer, care să asigure capacitatea de depozitare corelată cu ritmicitatea de ridicare. Aceste spaţii vor fi împrejmuite, acoperite şi amplasate în locuri care să permită accesul uşor al autovehiculelor de colectare. Stabilirea locului de amplasare a platformei de depozitare a deşeurilor municipale pe domeniul public se va face cu acordul Consiliului Local al Sectorului 1, în urma consultării utilizatorului. 

   (5) Platformele spaţiilor de depozitare în vederea colectării deşeurilor, care se vor realiza prin grija autorităţilor administraţiei publice locale – Consiliul Local al Sectorului 1, vor fi în mod obligatoriu betonate sau asfaltate şi vor fi prevăzute cu rigole de preluare a apei provenite din scurgeri sau a celei meteorice, racordate la reţeaua de canalizare sau la cămine de colectare etanşe, care vor fi golite periodic de către operator. 

  (6) La blocurile de locuinţe la care evacuarea se face prin tobogan spaţiile de colectare vor fi amenajate în încăperi speciale, bine igienizate, ventilate şi cu sursă de apă curentă. Capacitatea de depozitare trebuie să fie corelată cu ritmicitatea de ridicare a deşeurilor. 

   Art. 23. - (1) Colectarea deşeurilor municipale se face în conformitate cu cerinţele stabilite de Consiliul Local al Sectorului 1 prin regulamentul de organizare şi funcţionare a serviciului public de salubrizare şi prin contractele de delegare a gestiunii, întocmite pe baza regulamentului şi a contractului-cadru. 

   (2) Ritmicitatea colectării diferă în funcţie de sezon şi de categoria producătorului de deşeuri municipale, după cum urmează: 

   a) colectarea se va realiza zilnic din zonele aglomerate şi de la unităţile mari - cantine, restaurante, hoteluri, pieţe; 

   b) colectarea de la producătorii casnici se va realiza la maximum două zile în sezonul cald - 1 aprilie - 1 octombrie şi la maximum 3 zile în sezonul rece - 1 octombrie – 1 aprilie, cu condiţia ca la precolectare să fie asigurate condiţiile de înmagazinare pentru această ritmicitate. 

   (3) Pentru determinarea numărului de recipiente de precolectare a deşeurilor municipale se recomandă respectarea standardului SR 13387:1997. 

   (4) Consiliul Local al Sectorului 1 va stabili ritmul colectării la intervale de timp diferite de cele prevăzute la alin. (2), pe baza unor studii de specialitate. Graficele de colectare se aprobă de direcţia de sănătate publică, pentru fiecare tip de deşeu. 

   Art. 24. - Colectarea deşeurilor municipale şi stradale se face prin următoarele sisteme: 

   a)  colectarea ermetică în autogunoiere compactoare; 

   b) colectarea în containere închise; 

   c) colectarea prin schimb de recipiente - europubele, eurocontainere; 

   d) colectare realizată prin presortare în saci de plastic asiguraţi de operator; 

   e) alte sisteme care îndeplinesc condiţiile impuse prin normele igienico-sanitare şi de protecţie a mediului. 

   Art. 25. - (1) Colectarea deşeurilor municipale se efectuează folosindu-se autovehicule special echipate pentru transportul lor. 

   (2) Vehiculele vor fi încărcate astfel încât deşeurile să nu fie vizibile şi să nu existe posibilitatea împrăştierii lor pe calea publică. Fiecărui vehicul i se va asigura personalul necesar pentru executarea operaţiunilor specifice, în condiţii de siguranţă şi de eficienţă. 

   (3) Încărcarea deşeurilor municipale în vehiculele transportatoare se face direct din recipiente. Este interzis să se răstoarne recipientele în curţi, pe stradă sau pe trotuare, în vederea reîncărcării deşeurilor municipale în vehicule. 

   (4) Personalul care efectuează colectarea este obligat să manevreze recipientele cu grijă pentru a evita deteriorarea lor, producerea prafului sau răspândirea deşeurilor în afara autovehiculelor de transport. 

   (5) După golire, recipientele vor fi aşezate în poziţie normală, pe locul de unde au fost ridicate. Toate operaţiunile vor fi efectuate astfel încât să se evite producerea zgomotului şi a altor inconveniente pentru utilizator. 

   (6) În cazul deteriorării unor recipiente, saci de plastic şi al împrăştierii accidentale a deşeurilor în timpul operaţiunii de golire, personalul care execută colectarea este obligat să încarce întreaga cantitate de deşeuri în autovehicul, astfel încât locul să rămână curat. 

   Art. 26. - (1) Deşeurile municipale se transportă cu autovehicule speciale, compatibile cu tipul recipientelor de precolectare şi care să nu permită împrăştierea deşeurilor şi emanarea de noxe în timpul transportului. 

   (2) Starea tehnică a autovehiculelor trebuie să fie corespunzătoare circulaţiei pe drumurile publice, fără scurgeri de carburanţi, lubrifianţi sau lichide speciale şi să prezinte o bună etanşeitate a benelor de încărcare. 

   (3) Autovehiculele care transportă deşeuri municipale trebuie să aibă un aspect îngrijit şi să fie personalizate. Benele şi containerele vor fi spălate la cel mult două zile şi vor fi dezinfectate săptămânal în interior şi la exterior, cu substanţe recomandate de specialişti autorizaţi în domeniu. 

   (4) Personalul care deserveşte mijloacele auto folosite pentru transportul de deşeuri trebuie să fie instruit pentru efectuarea acestuia în condiţii de siguranţă, să deţină toate documentele de însoţire şi să nu abandoneze deşeurile pe traseu. 

   (5) Pentru deplasare se vor folosi traseele cele mai scurte, cu cel mai redus risc pentru sănătatea populaţiei şi a mediului, care au fost aprobate de autorităţile competente. 

   (6) Transportatorii trebuie să aibă dotarea tehnică şi personal corespunzător pentru intervenţie, în cazul unor defecţiuni sau accidente apărute în timpul transportului. 

   Art. 27. - După colectare, deşeurile municipale se transportă şi se depun în depozite special realizate, a căror funcţionare este reglementată de actele normative în vigoare privind depozitarea deşeurilor şi protecţia mediului. 

 Art. 29. - Activitatea de incinerare a deşeurilor, parte a serviciului public de salubrizare, se desfăşoară în conformitate cu prevederile Hotărârii Guvernului nr. 128/2002 privind incinerarea deşeurilor, cu modificările si completările ulterioare. 

Secţiunea a II-a
  ÎNFIINŢAREA ŞI ADMINISTRAREA DEPOZITELOR ECOLOGICE DE DEŞEURI 
  Art. 30. - (1) Consiliul local al Sectorului 1 va stabili şi va aproba strategia de dezvoltare a acestora. 

  (2) Amplasarea şi înfiinţarea unui depozit de deşeuri, precum şi ale staţiilor de transfer se vor face cu respectarea prevederilor Planului naţional de gestionare a deşeurilor, aprobat prin Hotărârea Guvernului nr. 1470/2004, privind aprobarea Strategiei naţionale de gestionare a deşeurilor şi a Planului naţional de gestionare a deşeurilor   
(3) Distanţele minime de amplasare faţă de anumite repere, inclusiv faţă de centre populate, se stabilesc pentru fiecare caz pe baza unor studii de impact asupra mediului, sănătăţii publice şi în conformitate cu prevederile legislaţiei în vigoare. 

   Art. 31. - (1) Toate depozitele de deşeuri se autorizează în conformitate cu legislaţia de mediu în vigoare. 

   (2) Depozitele de deşeuri vor fi amplasate, construite, exploatate, controlate, monitorizate, închise şi urmărite postînchidere, conform prevederilor Hotărârii Guvernului nr. 349/2005 privind depozitarea deşeurilor, cu completarile ulterioare. 

  Art. 32. - Operatorii depozitelor vor accepta numai deşeuri care îndeplinesc prevederile legislaţiei în vigoare. 

  Art. 33. - În cazul sistemelor de precolectare separată a deşeurilor organice sau în urma unei acţiuni de selectare şi separare a deşeurilor organice de alte deşeuri provenite din activitatea menajeră, acestea vor fi procesate în staţii speciale de compostare. 

   Art. 34. – Consiliul Local al Sectorului 1, împreună cu operatorii care gestionează activitatea de salubrizare în raza administrativ-teritoriala a Sectorului 1, vor introduce precolectarea selectivă a deşeurilor. 

   Secţiunea a III-a
  COLECTAREA ŞI ORGANIZAREA RECICLĂRII DEŞEURILOR 

   Art. 35. - (1) Strategia privind gestiunea deşeurilor şi a reducerii în timp a cantităţii de deşeuri ce ajung în depozite cuprinde măsuri referitoare la colectarea selectivă, reducerea cantităţilor de deşeuri biodegradabile depozitate prin tratare mecano-biologică şi compostare, valorificarea materială şi energetică a deşeurilor colectate selectiv, captarea şi valorificarea biogazului. 

   (2) Consiliul Local al Sectorului 1 are obligaţia de a stabili împreună cu operatorii autorizaţi strategia de recuperare a materialelor refolosibile, modul de sortare şi colectare a acestora, ca parte integrantă a Strategiei naţionale privind gestiunea şi depozitarea deşeurilor. 

   (3) Colectarea separată a materialelor refolosibile va fi înscrisă în regulamentele de organizare şi funcţionare sau în caietele de sarcini ale operatorilor serviciilor de salubrizare. Obiectivele asumate de România privind reducerea cantităţilor de deşeuri biodegradabile depozitate şi cele privind îndeplinirea cotelor de recuperare/reciclare a deşeurilor de ambalaje se vor înscrie, de asemenea, distinct în regulamentele de organizare şi funcţionare sau în caietele de sarcini ale operatorilor serviciilor publice de salubrizare. 

   (4) Consiliul Local al Sectorului 1 va promova programe de adaptare a serviciilor de salubrizare la cerinţele prevăzute de directivele Uniunii Europene, prin utilizarea tehnologiilor avansate de tratare a deşeurilor menajere, precum: 

   a) colectare selectivă, inclusiv colectarea separată a fracţiei biodegradabile; 

   b) sortarea/tratarea mecano-biologică; 

   c) compostarea fracţiei biodegradabile vegetale; 

   d) incinerarea/coincinerarea; 

   e) brichetarea şi valorificarea materială sau energetică a produselor rezultate. 

   (5) Totodată vor fi asigurate şi spaţiile necesare implementării unor astfel de noi tehnologii. 

   Art. 36. - (1) Operatorii serviciilor de salubrizare vor lua măsuri pentru a facilita presortarea deşeurilor direct la utilizatorii care le produc, prin dotarea cu recipiente de precolectare. Presortarea se face separat, pe tipuri de deşeuri şi materiale care se pretează refolosirii sau valorificării. 

   (2) Sortarea materialelor refolosibile sau valorificabile se poate face şi în depozitele de deşeuri. 

   (3) Paralel cu preselectarea şi sortarea, operatorul va asigura transportul corespunzător tipului de materiale sortate la depozitul propriu de stocare a acestor materiale sau la depozitele gestionate de agenţi economici specializaţi. 

  (4) Depozitele de stocare a materialelor recuperate trebuie să fie autorizate de către autorităţile care gestionează problemele de protecţia mediului şi de sănătate publică. 

  (5) Operatorul împreună cu Consiliul Local al Sectorului 1 vor stabili modalitatea de predare şi valorificare a materialelor recuperate, inclusiv facilităţile acordate utilizatorilor care aplică precolectarea selectivă. 

  (6) Operatorul împreună cu Consiliul Local al Sectorului 1 vor lua măsuri pentru informarea, responsabilizarea, educarea şi conştientizarea populaţiei cu privire la necesitatea preselectării şi valorificării deşeurilor, prin toate mijloacele pe care le au la îndemână: mass-media scrisă şi audio-vizuală, broşuri, afişe. 

Art. 37 – (1) Persoanele fizice si juridice, sunt obligate sa foloseasca pentru precolectarea deseurilor urmatoarele tipuri de recipienti:

a) saci de plastic inscriptionati;

b) europubele de 120 l;

c) europubele de 240 l;

d) containere cu capac etans de 1100 l;

e) containere cu capac de 4 mc;

f) recipienti specializati pentru precolectare diferentiata a deseurilor si ambalajelor;

g) recipienti omologati de standardele in vigoare/

(2) Este interzisa utilizarea altor tipuri de recipienti decat cei pravazuti.

(3) Producatorii de deseuri vor folosi cu grija recipientii. Acestia vor fi umpluti numai atat cat sa se poata inchide capacul. Deseurile nu trebuie colectate si asezate langa recipienti. In cazul degradarii sau disparitiei recipientilor, acestia vor fi inlocuiti imediat prin grija exclusiva a producatorului de deseuri.

(4) Recipientii de precolectare inclusiv sacii de plastic vor fi folositi exclusiv pentru depunerea deseurilor care fac obiectul contractului de prestare a serviciului de salubritate.

(5) Producatorii de deseuri raspund de stricaciunile produse prin manevrarea necorespunzatoare de catre acestia a recipientilor si sacilor de plastic.

(6) Deseurile refolosibile sau voluminoase (chiuvete, aparate electrocasnice, biciclete, saltele, etc.) care nu pot fi evacuate cu utilajele specializate vor fi depozitate in recipienti destinati acestor tipuri de deseuri.

(7) Sacii de plastic vor fi inscriptionati cu initialele societatii prestatoare serviciului de salubritate si tipul deseurilor colectate: menajer, hartie, sticle, plastic, conserve, PET, etc. sau cu un desen sugestiv indicand destinatia expresa.

Sectiunea a IV-a

GESTIONAREA DESEURILOR REFOLOSIBILE SI VOLUMINOASE

Art. 38 -  Primarul General al Municipiului Bucuresti emite avizul favorabil pentru agentii economici care solicita si indeplinesc conditiile pentru colectarea deseurilor industriale reciclabile, in conformitate cu Ordonanta de Urgenta a Guvernului nr. 16/2001 privind gestionarea deseurilor industriale reciclabile, republicata, cu modificarile si completarile ulterioare si cu Hotararea Guvernului nr. 166/2004, pentru aprobarea proiectului "Dezvoltarea sistemului de colectare a deşeurilor de ambalaje PET postconsum în vederea reciclării", cu modificarile si completarile ulterioare.

(2) Prestatorii serviciilor de salubritate autorizati care isi desfasoara activitatea in Sectorul 1 al Municipiului Bucuresti vor intocmi programe de masuri privind colectarea selectiva a deseurilor refolosibile. Programele vor contine urmatoarele elemente:

a) date de identificare in teren: zona de aplicare, artera, numarul postal;

b) numarul estimativ de cetateni la care se aplica programul;

c) tipul de imobile; case individuale, asociatii de locatari, etc.

d) tipul deseurilor precolectate de la sursa;

e) metode de precolectare de la sursa;

f) recipienti utilizati pentru precolectare : saci de plastic, containere, europubele, etc.;

g) modul de gestionare al deseurilor refolosibile precolectate;

h) responsabillii de intocmirea, completarea si eventuale modificari ale programelor de masuri la nivelul prestatorulor;

i) alte observatii;

(3) Programele intocmite vor fi depuse la Directia Utilitati Publice in vederea aprobarii apoi vor fi transmise Primariei Sectorului 1 al Municipiului Bucuresti in vederea urmaririi modului de realizare.

(4) Precolectarea deseurilor refolosibile se va face in recipienti speciali, destinati acestei activitati, care vor fi amplasati in locuri usor accesibile si vor avea inscriptionat tipul de material refolosibil ce urmaza a fi colectat.

(5) Valorificarea deseurilor refolosibile se va face cu respectarea prevederilor legale.

(6) Unitatile care valorifica deseurile reciclabile, au urmatoarele obligatii: 

a) sa detina spatii special amenajate pentru depozitarea temporara a deseurilor; 

b) sa evite formarea de stocuri de deseuri ce urmeaza sa fie valorificate, precum si de produse rezultate in urma valorificarii, care ar putea genera fenomene de poluare a mediului sau care prezinta risc de incendiu;

c) sa foloseasca tehnologii si instalatii omologate pentru calorificarea deseurilor;

d) sa supuna eliminarii finale reziduurile rezultate din valorificarea deseurilor.

(7) Persoanele fizice si juridice de pe raza Sectorului 1 al Municipiului Bucuresti sunt obligate sa respecte si sa aduca la indeplinire programele de prestatie privind colectarea selectiva a deseurilor refolosibile intocmite de societatile de salubritate.

(8) Precolectarea, selectarea deseurilor refolosibile se va efectua direct la sursa de producere sau in rampele ecologice.

Art. 39 - Persoanele fizice si juridice din Sectorul 1 al Municipiului Bucuresti au dreptul sa solicite evacuarea de catre prestatorii de salubritate autorizati a deseurilor de pana la 2 mc, care din cauza volumului se greutatii nu pot fi colectate in recipienti specifici. Dimensiunile agabaritice maxime ale acestor deseuri nu trebuie sa depaseasca 3 mc.

(2) Deseurile voluminoase vor fi depuse intr-un loc accesibil operatorilor si utilajelor prestatorilor de salubritate. Producatorul deseurilor voluminoase are obligatia sa nu depoziteze deseul voluminos direct pe strada.

(3) Preluarea deseurilor voluminoase se face la cererea beneficiarului, in scris sau telefonic, dupa ce au precizate caracteristicile. Prestatorul si producatorii deseurilor voluminoase au obligatia sa respecte data si ora ridicarii stabilite.

(4) Pentru ridicarea deseurilor voluminoase se percep tarife speciale, separat de tarifele percepute pentru evacuarea deseurilor menajere si asimilabile.

(5) Deseurile voluminoase se colecteaza, se transporta si se trateaza astfel incat sa se permita reciclarea si refolosirea prin sortarea si tratarea separata a diferitelor componente din deseul voluminos respectiv.

(6) Prestatorii serviciului de salubritate pot stabili o zi din saptamana care va fi adusa la cunostinta producatorilor pentru evacuarea deseurilor voluminoase, pe zone de actiune sau pe artere de circulatie.

(7) Deseurile voluminoase vor putea fi demontate si aranjate pe cat posibil in functie de materialele componente, exemplu: fier, lemn, plastic, materiale textile, etc.

Secţiunea a V-a
  MĂTURATUL ŞI SPĂLATUL CĂILOR PUBLICE
  Art. 40 – (1) Activitatea de măturat al căilor publice se realizează în scopul păstrării unui aspect salubru al domeniului public. 

  (2) În timpul operaţiunii de măturare se va evita afectarea circulaţiei rutiere sau pietonale. 

  (3) Pentru evitarea formării prafului şi pentru crearea unui climat citadin igienic, înainte de măturare, suprafeţele vor fi stropite cu apă. 

  (4) Din punct de vedere al felului cum se execută, măturatul poate fi manual sau mecanic. 

   Art. 41. Măturatul manual se aplică pe carosabil, pe trotuare, în pieţe şi în hale de desfacere a produselor agroalimentare, în locuri de parcare sau pe suprafeţe anexe ale spaţiilor de circulaţie, de odihnă ori de agrement. 

   (2) Din punct de vedere al îmbrăcămintei spaţiilor de circulaţie, de odihnă sau de agrement, măturatul se realizează pe suprafeţe neîmbrăcate sau îmbrăcate cu asfalt, pavele cu rosturi bituminoase, pietre de râu, macadam. 

   (3) Măturatul se efectuează atât ziua, cât şi noaptea, dar nu atunci când plouă. 

   (4) Activitatea se desfăşoară în aria de autorizare, pe străzile şi cu frecvenţele de lucru bine stabilite. 

   (5) Durata sezonului de măturat începe la 1 martie şi se încheie la 15 noiembrie, perioadă ce se poate modifica în funcţie de condiţiile meteorologice, pe baza unui act adiţional la contractul de delegare sau de concesiune. 

   (6) Măturatul se va finaliza cu colectarea şi transportul deşeurilor. 

   (7) Deşeurile stradale se vor colecta şi se vor transporta cu autospeciale sau cu alte mijloace de transport. Deşeurile vor fi acoperite pentru a se evita împrăştierea acestora pe traseu. 

   Art. 42. - (1) Măturatul mecanic se realizează cu ajutorul unor dispozitive adaptate pe autovehicule, cu maşini specializate ce folosesc perii cilindrice sau circulare care vin în contact direct cu suprafaţa pe care se execută măturatul. 

   (2) Din punct de vedere al felului în care se colectează deşeurile de la măturat se disting: măturat mecanic cu colectare şi măturat mecanic fără colectare. Pentru realizarea activităţii de măturat mecanic sunt folosite utilaje de periere şi utilaje autoaspiratoare. 

   (3) Din punct de vedere al domeniului de aplicare, măturatul mecanic se realizează pe părţile carosabile ale străzilor, aleilor, locurilor de parcare şi suprafeţelor anexe cu îmbrăcăminte asfaltică sau pavele cu rosturi bituminate. 

   (4) Această activitate se desfăşoară ziua sau noaptea, dar nu atunci când plouă. Durata sezonului de lucru este de la topirea zăpezii, la sfârşitul iernii, până la aşezarea stabilă a zăpezii la începutul iernii următoare. 

   (5) Ca şi măturatul manual, măturatul mecanic se va desfăşura cu o frecvenţă stabilită de operator şi aprobată de Consiliul Local al Sectorului 1 în funcţie de condiţiile specifice existente. 

   Art. 43. - (1) Stropitul se execută mecanizat. 

   (2) Perioada de realizare a stropitului este de la 1 aprilie până la 1 octombrie, perioadă ce poate fi modificată prin act adiţional la contractul de delegare sau de concesiune, în funcţie de condiţiile meteorologice concrete. 

   (3) Este interzis stropitul în perioada în care este posibilă formarea poleiului. 

   (4) Stropitul se aplică de regulă pe suprafeţele curăţate/măturate în prealabil. 

   (5) La executarea stropitului se va avea în vedere să nu fie afectaţi pietonii, autovehiculele, vitrinele, pe lângă care se trece cu utilajul ce realizează operaţiunea. 

   Art. 44. - (1) Din punct de vedere al suprafeţei pe care se execută, spălatul se realizează pe trotuare sau pe carosabil. 

   (2) Spălatul se aplică de la 1 aprilie până la 1 octombrie, perioada putând fi modificată în funcţie de condiţiile meteorologice concrete. 

   (3) Spălatul se va efectua numai după ce s-a făcut măturatul. 

   (4) Pentru ca, în urma spălării, suprafaţa rigolelor să fie cât mai curată, se va efectua în prealabil curăţarea şi măturarea acestora. 

   (5) Se interzice spălatul căilor publice în perioada în care este posibilă formarea poleiului. 

   Art. 45. - (1) După modul de execuţie, curăţarea rigolelor se face manual sau mecanizat. 

   (2) Curăţarea manuală a rigolelor se desfăşoară numai ziua. Durata de desfăşurare a activităţii este de la topirea zăpezii până la începerea îngheţului. 

   (3) Lăţimea medie pe care se aplică curăţarea rigolelor este de 0,75 m, măsurată de la bordură spre axul median al străzii. 

Secţiunea a VI-a
  CURĂŢAREA, TRANSPORTUL ZĂPEZII DE PE CĂILE PUBLICE ŞI MENŢINEREA ÎN FUNCŢIUNE A ACESTORA PE TIMP DE POLEI SAU DE ÎNGHEŢ
   Art. 46. - (1) Îndepărtarea zăpezii se realizează manual şi/sau mecanizat. 

   (2) Îndepărtarea zăpezii manual se efectuează ziua şi/sau noaptea, în funcţie de necesităţi, la temperaturi de până la -10°C. 

   (3) Strângerea zăpezii se va face în locuri unde nu stânjeneşte circulaţia auto sau pietonală. 

   (4) Arterele principale de circulaţie trebuie să fie practicabile în termen de 2 ore de la încetarea ninsorii. 

   (5) Din punct de vedere ale periodicităţii, această activitate se desfăşoară conform condiţiilor contractuale sau după fiecare ninsoare, dacă este cazul. 

   Art. 47. - Periatul zăpezii se efectuează mecanic. 

   Art. 48. - (1) Pluguitul se aplică pe străzi unde grosimea stratului de zăpadă depăşeşte în general 10 cm. 

   (2) Nu este recomandabil ca pluguitul să se execute pe străzi cu denivelări. 

   (3) În cazul căderilor abundente de zăpadă, care duc la formarea unui strat de zăpadă cu grosimea mai mare de 30 cm, se execută mai multe treceri pe aceeaşi suprafaţă. 

   Art. 49. - (1) Încărcatul zăpezii se realizează manual sau mecanizat. 

   (2) Încărcatul zăpezii în mijloacele de transport se face imediat după încetarea ninsorii. 

   (3) În cazul suprafeţelor de circulaţie aglomerate sau al căilor publice înguste, încărcatul zăpezii se face manual, în europubele. 

   (4) Transportul zăpezii se va face până la asigurarea condiţiilor optime de circulaţie rutieră şi pietonală cu vehicule adecvate, în locurile stabilite de autorităţile administraţiei publice locale. 

   Art. 50. - Descărcatul zăpezii se face în guri de canal sau în locuri special destinate, stabilite de către Consiliul Local al Sectorului 1. 

   Art. 51. - (1) Curăţarea manuală a gheţii se efectuează pe temperaturi de până la -10°C. 

   (2) Curăţarea manuală a gheţii se execută prin spargere sau tăiere cu dispozitive şi instrumente speciale. 

   (3) Strângerea gheţii se face în locuri unde aceasta nu stânjeneşte circulaţia auto sau pietonală. În situaţia în care cantitatea de gheaţă este mare, trebuie luate măsuri rapide de deblocare a suprafeţelor de circulaţie, inclusiv prin încărcarea în europubele şi transportul manual al acestora. 

   Art. 52. - (1) Împrăştierea materialului antiderapant se face cu scopul măririi coeficientului de aderenţă al autovehiculelor faţă de drum, pe suprafeţele de circulaţie pe care nu se poate îndepărta în totalitate stratul de zăpadă sau de gheaţă. Operaţiunea se va realiza mecanic sau manual. 

   (2) Operaţiunea se execută în special pe pante, poduri, artere de circulaţie situate în aproprierea cursurilor de apă, lacuri, pieţe şi intersecţii mari. 

   (3) Împrăştierea sării se face cu scopul de a preveni formarea poleiului, gheţii şi de a topi zăpada sau gheaţa de pe suprafeţele de circulaţie. 

  (4) Programele de masuri si actiuni ce urmeaza a se desfasura pentru deszapezirea si combaterea poleiului in Sectorul 1 Bucuresti vor fi aprobate prin Dispozitia Primarului Sectorului 1 al Municipiului Bucuresti.

(5) De asemenea, se vor avea in vedere si urmatoarele situatii:

a) pentru actiunea de combatere a poleiului se vor adopta tehnologiile corespunzatoare, astfel incat sa asigure protectia mediului in totalitate si sa nu aiba efecte negative asupra calitatii covorului asfaltic. Materialele antiderapante folosite sunt cele prevazute de prevederile legale in vigoare.

b) activitatile de deszapezire si combaterea poleiului devin operative odata cu declansarea primelor fenomene meteorologice si se incheie in maximum 48 de ore de la incetarea acestor fenomene.

c) operatorii trebuie sa-si asigure baza logistica, forta umana si dotarile tehnice necesare, astfel incat sa fie posibila interventia conform programelor de prestatie in 30 minute de la declansarea fenomenelor meteorologice.

d) in situatii meteorologice deosebite (viscol, caderi masive de zapada), masurile de interventie se vor aplica in functie de situatia concreda din teren.

e) persoanele fizice si juridice au obligatia ca pe timp de iarna sa curete zapada depusa si gheata formata de pe trotuarele aferente imobilelor unde domiciliaza sau isi desfasoara activitatea, a sediilor de firme sau curtilor si terenurilor detinute.


Secţiunea a VII-a
  ACTIVITĂŢI SPECIALE DE SALUBRIZARE
   Art. 53. - (1) Deşeurile provenite din activităţile de construcţie vor fi colectate prin grija deţinătorului şi vor fi transportate de către operatorul de zonă în depozite specializate pentru primirea acestui tip de deşeuri sau de către deţinător, respectându-se condiţiile de transport. 

   (2) Transportul şi depozitarea acestui tip de deşeuri se fac în condiţiile impuse de legislaţia în domeniul protecţiei mediului. 

   Art. 54. - Deşeurile voluminoase provenite de la populaţie sau de la agenţi economici - mobilă, obiecte casnice, deşeuri textile, vegetale, lemnoase - vor fi colectate periodic de către operatori, conform unui program întocmit de Consiliul Local al Sectorului 1 şi comunicat populaţiei şi agenţilor economici. 

   Art. 55. - Persoanele fizice şi juridice care au în întreţinere animale şi păsări sunt obligate să folosească locuri special amenajate, care să respecte normele sanitar-veterinare şi al căror amplasament să fie aprobat de autorităţile teritoriale de protecţia mediului şi de direcţiile sanitare veterinare. 

   Art. 56. - Amenajarea şi întreţinerea locurilor de precolectare se vor face prin grija crescătorului de animale, transportul şi depozitarea deşeurilor în locurile stabilite de catre autoritatea administraţiei publice locale fiind efectuate pe baza unui contract individual cu operatorul de servicii de salubrizare. 

   
Capitolul VI
  ACCESUL LA SERVICIILE DE SALUBRIZARE
   Art. 57. - (1) Toţi utilizatorii, persoane fizice sau juridice, de pe teritoriul localităţilor în care există servicii de salubrizare au garantat dreptul de a beneficia, pe bază de contract, de aceste servicii. 

   (2) Pentru utilizatorii, persoane fizice sau juridice, care nu au încheiate contracte pentru prestarea serviciului de salubrizare, Consiliul Local al Sectorului 1 poate stabili o taxă lunară de salubrizare. 

   (3) La stabilirea nivelului taxei de salubrizare se va lua ca referinţă tariful reglementat pentru operatorul local de servicii de salubrizare atestat. 

   Art. 58. - Serviciul de salubrizare se organizează si functioneaza pentru satisfacerea nevoilor populaţiei, ale instituţiilor publice şi ale agenţilor economici. 

   Art. 59. - Utilizatorii au drept de acces fără discriminare la informaţiile publice cu privire la serviciul de salubrizare, cu referire la indicatorii de calitate ai serviciului, la structura tarifară şi la clauzele contractuale. 

   Art. 60. - (1) Prin modul de operare, operatorul serviciilor de salubrizare este obligat să asigure protecţia sănătăţii publice folosind mijloace şi utilaje corespunzătoare cerinţelor autorităţilor competente din domeniul sănătăţii publice şi al protecţiei mediului. 

   (2) Operatorul serviciului de salubrizare este obligat să asigure continuitatea serviciului conform programului aprobat de catre Consiliul Local al Sectorului 1, cu excepţia cazurilor de forţă majoră care vor fi menţionate în contractele de operare. 

   (3) În localităţile unde există mai mulţi operatori nici unul dintre aceştia nu poate refuza prestarea serviciului de salubrizare către un utilizator din acea localitate. 

Capitolul VII
  DREPTURILE ŞI OBLIGAŢIILE OPERATORILOR ŞI UTILIZATORILOR
   Art. 61. - (1) Drepturile şi obligaţiile operatorilor serviciilor de salubrizare se înscriu, fie, în: 

   a) regulamentul de funcţionare pentru serviciile de salubrizare aflate în administrare directă; 

   b) contractul de delegare sau de concesiune pentru serviciile de salubrizare încredinţate spre administrare altor agenţi economici; 

   c) contractul-cadru de prestări de servicii de salubrizare pentru utilizatori. 

   (2) Operatorii serviciilor de salubrizare organizaţi în compartimente de specialitate în cadrul consiliilor locale, precum şi cei care beneficiază de delegarea de gestiune vor fi licenţiaţi de către A.N.R.S.C. 

   (3) Licenţierea agenţilor economici care intenţionează să devină operatori ai serviciilor publice de salubrizare este o condiţie obligatorie de participare la licitaţiile pentru obţinerea contractelor de delegare. 

   Art. 64. - Operatorii au următoarele drepturi: 

   a) să încaseze contravaloarea serviciilor furnizate; 

   b) să aplice la facturare tariful reglementat; 

   c) să propună modificarea tarifului aprobat în situaţiile de schimbare semnificativă a echilibrului contractual; 

   d) să aplice majorări de întârziere egale cu cele utilizate pentru neplata obligaţiilor faţă de bugetul de stat, până la atingerea cuantumului sumei pe care o are de încasat; 

   e) să întrerupă furnizarea serviciului în cazul nerespectării obligaţiilor contractuale de către utilizator, conform prevederilor legislaţiei în vigoare. 

   Art. 65. - Operatorii au următoarele obligaţii: 

   a) să obţină de la autorităţile competente avizele, autorizaţiile şi licenţele, potrivit legii; 

   b) să respecte angajamentele luate prin contractele de prestare a serviciilor de salubrizare; 

   c) să presteze serviciul de salubrizare la toţi utilizatorii cu care au încheiat contract de prestare a acestui serviciu, să încarce întreaga cantitate de deşeuri menajere şi să lase în stare de curăţenie spaţiul destinat depozitării; 

   d) să respecte indicatorii de performanţă stabiliţi prin contractele de prestare, să îmbunătăţească în mod continuu calitatea serviciilor prestate şi să îşi certifice managementul calităţii, având drept referinţă standardul naţional SR EN ISO 9001:2001; 

   e) să furnizeze date despre prestarea serviciului Consiliului Local al Sectorului 1, conform unui program stabilit sau la cerere; 

   f) să aplice metode performante de management, care să conducă la reducerea costurilor de operare; 

   g) să doteze utilizatorii cu mijloace de realizare a precolectării selective, etanşe şi adecvate mijloacelor de transport pe care le au în dotare; 

   h) să verifice starea tehnică a mijloacelor de precolectare şi să le înlocuiască pe cele care prezintă defecţiuni sau neetanşeităţi; 

   i) să asigure curăţenia şi igiena căilor publice, a spaţiilor verzi şi a parcurilor, conform contractelor încheiate; 

   j) să asigure curăţarea şi transportul zăpezii de pe căile publice şi să le menţină în funcţiune pe timp de polei sau de îngheţ; 

   k) să asigure desfăşurarea corespunzătoare a programelor de dezinsecţie, dezinfecţie şi deratizare; 

   l) să factureze serviciile prestate în conformitate cu cantităţile stabilite prin formulele de determinare, acceptate în comun cu Consiliul Local al Sectorului 1, la tarife legal aprobate; 

   m) să înregistreze toate reclamaţiile şi sesizările utilizatorului într-un registru şi să ia măsurile ce se impun, după caz. La sesizările scrise operatorul va răspunde tot în scris, în termen de maximum 30 de zile de la înregistrarea acestora; 

   n) în registru se vor consemna numele, prenumele şi adresa reclamantului, data şi ora anunţării reclamaţiei, data şi ora rezolvării, tipul utilajului folosit şi resursele umane alocate; 

   o) să ţină evidenţa gestiunii deşeurilor şi să raporteze anual autorităţilor de mediu competente situaţia conform reglementărilor în vigoare. 

   Art. 66. - Utilizatorii au următoarele drepturi: 

   a) să li se presteze serviciile de salubrizare la nivelurile stabilite în contract; 

   b) să conteste facturile când constată încălcarea prevederilor contractuale; 

   c) să fie informaţi despre modul de funcţionare a serviciilor de salubrizare, despre deciziile luate în legătură cu aceste servicii de către Consiliul Local al Sectorului 1, A.N.R.S.C. sau operator, după caz; 

   d) să primească răspuns în maximum 30 de zile la sesizările adresate operatorului sau Consiliului Local al Sectorului 1 cu privire la neîndeplinirea unor condiţii contractuale; 

   e) să fie dotaţi de operator cu recipiente de precolectare adecvate mijloacelor de încărcare şi de transport ale acestuia; 

   f) utilizatorilor le este garantat dreptul de acces la serviciile de salubrizare şi de utilizare a acestora. 

   Art. 67. - Utilizatorii au următoarele obligaţii: 

   a) să încheie contracte pentru prestarea uneia dintre activităţile serviciului de salubrizare cu operatorul licenţiat să presteze astfel de activităţi în aria teritorială în care se află utilizatorul; 

   b) să execute operaţiunea de precolectare în recipientele cu care au fost dotaţi de operatorii serviciilor de salubrizare, în conformitate cu sistemul de colectare convenit de operator cu Consiliul Local al Sectorului 1 şi stabilite prin contract. Fracţiunea umedă a deşeurilor va fi depusă în saci de plastic şi apoi în recipientul de colectare; 

   c) să menţină în stare de curăţenie spaţiile în care se face precolectarea, precum şi recipientele în care se depozitează gunoiul menajer în vederea colectării; 

   d) să execute operaţiunea de precolectare în condiţii de maximă siguranţă din punct de vedere al sănătăţii oamenilor şi al protecţiei mediului, astfel încât să nu producă poluare fonică, miros neplăcut şi răspândirea de deşeuri; 

   e) să nu introducă în recipientele de precolectare deşeuri din categoria celor periculoase, toxice, explozive, animaliere, provenite din construcţii, din toaletarea pomilor sau curăţarea şi întreţinerea spaţiilor verzi ori provenite din diverse procese tehnologice care fac obiectul unor tratamente speciale autorizate de direcţiile sanitare veterinare sau de autorităţile de mediu; 

  f) să colecteze şi să depoziteze selectiv deşeurile în recipientele special destinate, în locurile unde au fost create posibilităţi de colectare selectivă; 

   g) să asigure curăţenia incintelor proprii, precum şi a zonelor cuprinse între imobil, respectiv limita proprietăţii, şi calea publică; 

   h) să asigure curăţenia locurilor de parcare pe care le au în folosinţă din domeniul public, dacă este cazul, şi să nu efectueze reparaţii care pot produce scurgerea uleiurilor, carburanţilor şi lubrifianţilor sau spălarea autovehiculelor parcate cu apă curentă sau detergenţi; 

   i) să nu arunce deşeuri municipale şi obiecte de uz casnic pe străzi, în parcuri, pe terenuri virane sau în coşurile de hârtii amplasate pe domeniul public ori în locuri publice; 

   j) să asigure accesul, de la căile publice până la punctul de colectare, al autovehiculelor destinate acestui scop, înlăturând gheaţa, zăpada şi poleiul. Materialele folosite pentru evitarea alunecării vor fi asigurate contra cost de operatorul serviciilor de salubrizare; 

   k) pentru păstrarea curăţeniei domeniului public este obligatorie depozitarea hârtiei şi a resturilor mărunte de ambalaje în coşurile de hârtii amplasate de operator de-a lungul căilor de acces; 

   l) să achite în termenul prevăzut de reglementările în vigoare contravaloarea facturii pentru serviciile de salubrizare prestate de operator. 

Capitolul VIII
  MĂSURAREA PRESTAŢIEI SERVICIILOR DE SALUBRIZARE
   Art. 68. - (1) Pentru deşeurile menajere şi cele asimilate acestora, provenite de la utilizatorii casnici, operatorii împreună cu Consiliul Local al Sectorului 1 vor stabili pe bază de măsurători norme locale de deşeuri produse, pe tipuri şi categorii de utilizatori. 

   (2) Pentru deşeurile provenite de la agenţi economici, operatorii vor stabili cu aceştia, la încheierea contractului, modalitatea de determinare a cantităţilor de deşeuri, dotarea cu recipiente prin închiriere sau cumpărare, inclusiv modul de transport al acestora la locurile de depozitare sau la locurile de valorificare pentru deşeurile refolosibile. Determinarea cantităţilor de deşeuri primite la depozite se face de regulă prin cântărire. 

   (3) Pentru deşeurile provenite de la lucrări de construcţii operatorii vor stabili cu producătorii unor astfel de deşeuri modalitatea de determinare a cantităţii acestor deşeuri, precum şi modul de transport la depozite, inclusiv locul rezervat în depozite pentru aceste deşeuri. De regulă, determinarea acestor cantităţi se face prin cântărire la depozit, iar transportul de la producător la depozit se face cu mijloacele utilizatorului sau, contra cost, ale operatorului. 

   Art. 69. - (1) Pentru activităţile de măturat, spălat şi întreţinere a căilor publice, spaţiilor verzi şi parcurilor cantitatea prestaţiilor se stabileşte pe baza suprafeţelor, volumelor şi greutăţilor realizate. 

   (2) Pentru curăţarea şi transportul zăpezii şi al gheţii de pe căile publice şi menţinerea în funcţiune a acestora pe timp de polei sau de îngheţ se aplică modul de măsurare prevăzut la alin. (1). 

   (3) Recepţia lucrărilor se face calitativ şi cantitativ de către operator şi de autorităţile administraţiei publice locale, în condiţii care se stabilesc în mod obligatoriu la încheierea contractului. 

   Art. 70. - Pentru activităţile de dezinsecţie, dezinfecţie şi deratizare măsurarea cantităţilor se face în funcţie de doză şi de norma de utilizare/unitatea de suprafaţă sau de volum. 

Capitolul IX
  INDICATORI DE PERFORMANŢĂ ŞI DE EVALUARE A SERVICIILOR DE SALUBRIZARE
   Art. 71. - (1) Indicatorii de performanţă şi de evaluare stabilesc condiţiile ce trebuie respectate de operatori pentru asigurarea serviciului de salubrizare a localităţilor. 

   (2) Indicatorii de performanţă asigură condiţiile pe care trebuie să le îndeplinească serviciile de salubrizare, avându-se în vedere: 

   a) continuitatea din punct de vedere cantitativ şi calitativ; 

   b) adaptarea permanentă la cerinţele utilizatorilor; 

   c) excluderea oricărei discriminări privind accesul la serviciile de salubrizare; 

   d) respectarea reglementărilor specifice din domeniul protecţiei mediului şi al sănătăţii populaţiei; 

   e) implementarea unor sisteme de management al calităţii, al mediului şi al sănătăţii şi securităţii muncii. 

   Art. 72. - Indicatorii de performanţă pentru serviciul de salubrizare se referă la următoarele activităţi: 

   a) contractarea serviciilor de salubrizare; 

   b) măsurarea, facturarea şi încasarea contravalorii serviciilor efectuate; 

   c) îndeplinirea prevederilor din contract cu privire la calitatea serviciilor efectuate; 

   d) menţinerea unor relaţii echitabile între operator şi utilizator prin rezolvarea rapidă şi obiectivă a problemelor, cu respectarea drepturilor şi obligaţiilor care revin fiecărei părţi; 

   e) soluţionarea în timp util a reclamaţiilor utilizatorilor referitoare la serviciile de salubrizare; 

   f) prestarea de servicii conexe serviciului de salubrizare informare, consultanţă. 

   Art. 73. - (1) În vederea urmăririi respectării indicatorilor de performanţă, operatorul trebuie să asigure: 

   a) gestiunea serviciilor de salubrizare conform prevederilor contractuale; 

   b) evidenţa clară şi corectă a utilizatorilor; 

   c) înregistrarea activităţilor privind măsurarea prestaţiilor, facturarea şi încasarea contravalorii serviciilor efectuate; 

   d) înregistrarea reclamaţiilor şi sesizărilor utilizatorilor şi modul de soluţionare a acestora. 

   (2) În conformitate cu competenţele şi atribuţiile legale ce le revin, Consiliul Local al Sectorului 1 al Municipiului Bucuresti, precum şi A.N.R.S.C., au acces neîngrădit la informaţii necesare stabilirii: 

   a) modului de respectare şi îndeplinire a obligaţiilor contractuale asumate; 

   b) calităţii şi eficienţei serviciilor prestate la nivelul indicatorilor de performanţă stabiliţi în contractele directe sau în contractele de delegare a gestiunii; 

   c) modului de administrare, exploatare, conservare şi menţinere în funcţiune, dezvoltare şi/sau modernizare a sistemelor publice din infrastructura edilitar-urbană încredinţată prin contractul de delegare a gestiunii; 

   d) modului de formare şi stabilire a tarifelor pentru serviciile de salubrizare; 

   e) respectării parametrilor ceruţi prin prescripţiile tehnice şi a normelor metodologice. 

   Art. 74. - Indicatorii minimali de performanţă şi de evaluare a serviciilor de salubrizare a localităţilor sunt stabiliţi în contractul-cadru de delegare a gestiunii serviciului public de salubrizare al Sectorului 1 al Municipiului Bucuresti. 

Capitolul X
  CONTRACTUL DE PRESTARE A SERVICIILOR DE SALUBRIZARE
   Art. 75. - (1) Prestarea serviciilor de salubrizare se va face numai pe bază de contract încheiat între utilizator şi operator. 

   (2) La încheierea contractelor se vor respecta prevederile din contractele-cadru de prestare a serviciilor de salubrizare prezentate în anexele nr. 2 şi 3 ale Hotararii Guvernului Romaniei nr. 433/2004. 

Capitolul XI
  DISPOZIŢII FINALE
   Art. 76. - (1) Programele de salubritate menajera, stradala si serviciul de iarna, vor fi intocmite de catre prestator, aprobate de catre Primaria Sectorului 1 Bucuresti si avizate de catre Directia Utilitati Publice din cadrul Primariei Sectorului 1.
    (2) Verificarea modului de efectuare a prestatiilor se va efectua, de asemenea, de catre Directia Utilitati Publice.

